钦定古今图书集成/明伦汇编/官常典/第798卷 > 朱守仁
## 钦定古今图书集成/明伦汇编/官常典/第798卷 > 朱守仁

按《明外史》本传：“守仁，字元夫，徐人。元末兵起，应州辟，
累破群盗。历官枢密同知，守舒城。明兵下庐州，举城
附，授中书断事。出知袁州，抚安创残，民甚德之。洪武
二年，征为工部侍郎。四年，拜尚书。奉命察山东官吏，
归奏称旨。寻改北平行省参政，以馈饷不继，谪苍梧
知县，进知容州、高唐州。皆有善政。十年，进四川布政”
使司，治尚简严，以疾致仕。云南平，改威楚、开南等路
宣抚司为楚雄府，起守仁知府事。招集流移，均剂徭
役，建学校，兴人才。居九年，境内大治。上计入朝，郡人
垂涕送之。拜太仆卿。首请“立草场于江北滁州等处
牧放马匹，所辖十四监，九十八群，马大蕃息。马政之
修，自守仁始。”久之，致仕。永乐初入朝，遇疾卒。